ስምንት ተጨማሪ ሰዎች የኮሮና ቫይረስ ተገኘባቸው
አዲስ አበባ፦ በኢትዮጵያ ባለፉት 24 ሰዓታት የላቦራቶሪ ምርመራ ከተደረገላቸው 447 ሰዎች መካከል የ14 እና 16 ዓመት እድሜ ያላቸውን ታዳጊዎች ጨምሮ ስምንት ሰዎች የኮሮና ቫይረስ እንደተገኘባቸው ተገለፀ።  የጤና ሚኒስትር ዶክተር ሊያ ታደሰ ትናንት እንዳስታወቁት በኢትዮጵያ ተጨማሪ ስምንት ሰዎች የኮሮና ቫይረስ ተገኝቶባቸዋል።  ይህም በኢትዮጵያ የኮሮና ቫይረስ የተገኘባቸውን ሰዎች ቁጥር ወደ 82 አድርሶታል ብለዋል።  በኮሮና ቫይረስ ከተያዙት ስምንት ሰዎች መካከል አምስቱ ኢትዮጵያውያን ሲሆኑ የተቀሩት የእንግሊዝ፣ ሶማሊያና ኤርትራ ዜግነት ያላቸው ናቸው። የ14 ዓመት ታዳጊ ሴት፣ የ16 ዓመት ታዳጊ ሴት እንዲሁም የ62 ዓመት ወንድ የውጭ ጉዞ ታሪክ የሌላቸው ሲሆኑ ነገር ግን ከበሽታው ከተያዘ ሰው ጋር ንክኪ ያላቸው መሆኑን አመልክተዋል። የ32 ዓመት ወንድ ከአሜሪካ የመጣና በለይቶ ማቆያ ውስጥ የሚገኝ እንደሆነም ጠቁመዋል። የ40 ዓመት ወንድ የውጭ ጉዞ ታሪክ የሌለው የሥራ ባህሪው ለቫይረሱ ተጋላጭነት ያለው መሆኑንም ገልፀዋል።  የ20 ዓመቱ ኤርትራዊ ከዩናይትድ ኪንግደም የመጣና በለይቶ ማቆያ ውስጥ የሚገኝ ነው ያሉት ዶክተር ሊያ፣ የ37 ዓመቱ ሶማሊያዊ በተመሳሳይ ከዩናይትድ ኪንግደም የመጣና በለይቶ ማቆያ ወስጥ የሚገኝ እንደሆነም ተናግረዋል። የ38 ዓመቱ እንግሊዛዊ ከዩናይትድ ኪንግደም የመጣና በለይቶ ማቆያ ውስጥ እንደሚገኝ ጠቁመዋል። በኢትዮጵያ እስካሁን በአጠቃላይ 4 ሺ 557 የኮሮናቫይረስ የላብራቶሪ ምርምራ መከናወኑ ጠቁመዋል፣ እስካሁን 14 ሰዎች ከኮሮናቫይረስ ሙሉ ለሙሉ ማገገማቸውን አመልክተዋል። በጽኑ ህክምና ላይ የሚገኝ እንደሌለም ዶክተር ሊያ ገልፀዋል።አዲስ ዘመን ሚያዝያ 7/2012 ከጋዜጣው ሪፖርተር